Þingræður haldnar á Alþingi Íslendinga



Herra forseti. Í gildandi lögum er hlutatala í happdrætti háskólans ákveðin 55 þús. hin mesta. Stjórn happdrættisins hefur mælzt til þess að fá heimild til fjölgunar á hlutamiðum. Hlutatalan er nú bundin í lögum, en eðlilegast og haganlegast þykir að breyta því þannig, að þessum málum verði skipað með reglugerðarákvæði, svo sem nú er gert í lögum um happdrætti dvalarheimilis aldraðra sjómanna. Þykir eðlilegt og sjálfsagt að verða við óskum stjórnar happdrættis háskólans, og er efni þessa frv. það, að hlutatalan verði ekki bundin í lögum, eins og nú er, heldur ákveðin í reglugerð. Er þá að sjálfsögðu haft í huga, ef frv. verður samþykkt, að hámarkshlutatalan verði hækkuð í samræmi við óskir happdrættisstjórnar.



Herra forseti. Frv., sem hér liggur fyrir, er um samþykkt á ríkisreikningnum, fyrir árið 1958. Ríkisreikningurinn hefur verið endurskoðaður að vanda af yfirskoðunarmönnum, þeir gert sínar athugasemdir, þeim athugasemdum verið svarað af fjmrn. og yfirskoðunarmenn gert að lokum tillögur við ríkisreikninginn. Ég vil taka það fram hér, sem segir á bls. 261 í ríkisreikningnum, með leyfi hæstv. forseta: „Fram skal tekið, að núv. fjmrh. hafði ekki með höndum framkvæmd þessara mála á því tímabili, sem hér um ræðir, en að sjálfsögðu munu ábendingar og athugasemdir yfirskoðunarmanna verða gaumgæfilega athugaðar.“ Niðurstöður ríkisreikningsins fyrir 1958 eru í stórum dráttum þær, að tekjur eða innborganir voru áætlaðar 807,1 millj. kr., en urðu 964 millj., m.ö.o., tekjurnar fóru u.þ.b. 157 millj. fram úr áætlun. Útborganir eða gjöld voru í fjárlögum áætluð 806,9 millj. kr., en urðu 936,7 millj., eða rétt tæplega 130 millj. meiri en áætlað var í fjárlögum. Greiðsluafgangur, sem hafði í fjárlögum verið áætlaður 238 þús., varð hins vegar samkv. þessu 27,3 millj. kr., þar sem tekjurnar fóru um 27 millj. kr. meira fram úr áætlun fjárlaganna en gjöldin fóru. Ég vil leggja til, að þessu frv. verði vísað til 2. umr. og hv. fjhn.



Herra forseti. Þetta frv. felur í sér í meginatriðum sömu ákvæði og lög nr. 67 frá 1959, um bráðabirgðabreyting og framlenging nokkurra laga. Hér er um að ræða viðauka við ýmis gjöld, sem samþykkt höfðu verið og framlengd nú um margra ára skeið ár frá ári. Þó eru nokkrar breytingar í þessu frv. frá gildandi lögum, þeim sem ég nefndi, og skal ég rekja þær breytingar. Eftir að þessi umgetnu lög voru. sett fyrir síðustu áramót, voru nokkur ákvæði þeirra tekin upp í efnahagsmálalögin, en það voru ákvæði um innheimtu vitagjalds, um lestagjald og sérstakt innflutningsgjald af benzíni. Þar sem þessi ákvæði eru í efnahagsmálalögunum, hafa þau verið felld niður úr þessu frv. Enn fremur eru í fjórða lagi skipaskoðunargjöld, sem verið hafa í sáms konar frumvörpum áður, ekki tekin í þetta frv., vegna þess að sett hefur verið reglugerð samkv. lögum frá 1947, um eftirlit með skipum, um gjöld fyrir skoðun skipa. Það, sem þetta frv. fjallar þá um, og er þar alls staðar um að ræða framlengingar, eins og þær hafa verið gerðar frá ári til árs, það er heimild til að innheimta stimpilgjald og leyfisbréfagjöld með viðauka, um gjald af innlendum tollvörutegundum með viðauka, um bifreiðaskatt, um innflutningsgjald af hjólbörðum og viðauka við vörumagnstoll og verðtoll. Þá er enn fremur gert ráð fyrir því, að sú heimild haldist, sem verið hefur, að fella niður aðflutningsgjöld af nokkrum nauðsynjavörum, eins og greinir í niðurlagi 4. gr. frv. Að því er stefnt og að því er unnið að endurskoða tollskrána og alla löggjöf um aðflutningsgjöld. Það er mikið verk og er ekki tilbúið enn, og verður væntanlega ekki unnt að leggja hina endurskoðuðu tollskrá fyrir þetta þing. Þess vegna þarf að framlengja þessa gjaldaviðauka, eins og verið hefur undanfarin ár. En við endurskoðun tollskrár og annarrar löggjafar um aðflutningsgjöld verður að sjálfsögðu stefnt að því að fella þessa viðauka þar inn í. Ég vil leggja til, að frv. verði vísað til 2. umr. og hv. fjhn.